<classify> MAHAKAMA ya Mwanzo Nunge, Manispaa ya Morogoro, imewahukumu kwenda jela miezi sita na kazi ngumu watu 22 baada ya kupatikana na hatia ya kujihusisha na biashara haramu ya ngono na uzururaji.Hukumu hiyo ilitolewa juzi na Hakimu wa Mahakama hiyo, Emelia Mwambagi na wengi waliohukumiwa ni wasichana ambao waliangua vilio huku wakiomba kusamehewa. Kesi hiyo ambayo ilisikilizwa kwa zaidi ya saa tano kabla ya kutolewa hukumu, ilifunguliwa na Jamhuri dhidi ya washtakiwa hao maarufu kama Dada poa na Kaka poa baada ya kukamatwa usiku wa Agosti 16, mwaka huu katika eneo la Kahumba mjini hapa.Hakimu Mwambagi alisema adhabu hiyo itakuwa fundisho kwa washtakiwa hao na wengine wanaotumia miili yao kujidhalilisha na kuwadhalilisha wazazi, ndugu na jamaa kwenye maeneo wanayotoka. Alisema washtakiwa wote waliokamatwa ni vijana wenye uwezo wa kufanya kazi za halali za kuwaingizia kipato, lakini wamekuwa wakizurura na wengine wakitumia vibaya miili yao kujidhalilisha.Kabla ya kutoa hukumu hiyo, Hakimu Mwambagi, aliwaachia huru washtakiwa sita kutokana na kuridhishwa na utetezi wao na vielelezo walivyoviwasilisha mahakamani hapo kuwa hawahusiki na tuhuma hiyo. Katika utetezi wao, washtakiwa hao walidai walikamatwa kwenye nyumba za kulala wageni walipokwenda kujipumzisha baada ya kutoka safari, huku wengine wakidai kukamatwa katika maeneo yao ya kazi ikiwamo ya mama na baba lishe.  <topic>: kitaifa 